REPUBLIKA SRBIJA

NARODNA SKUPŠTINA

Odbor za administrativno-budžetska

i mandatno-imunitetska pitanja

21 Broj 06-2/102-17

29. maj 2017. godine

B e o g r a d

ZAPISNIK

SA 24. SEDNICE ODBORA ZA ADMINISTRATIVNO-BUDžETSKA I MANDATNO-IMUNITETSKA PITANjA, ODRŽANE 29. MAJA 2017. GODINE

Sednica je počela u 12,05 časova.

Sednici je predsedavao dr Aleksandar Martinović, predsednik Odbora.

Sednici su prisustvovali članovi Odbora: Aleksandar Marković, Darko Laketić, Branka Stamenković, Branimir Jovanović, Momo Čolaković i Petar Petrović.

Sednici su prisustvovali i zamenici članova Odbora: Vesna Rakonjac, zamenik Veroljuba Matića, Dragana Barišić, zamenik Katarine Rakić, Jelena Mijatović, zamenik Aleksandre Đurović, Goran Nikolić, zamenik Dušice Stojković, Stefana Miladinović, zamenik Đorđa Milićevića (pristupila u toku zajedničkog jedinstvenog pretresa) i Milorad Mirčić, zamenik Vojislava Šešelja.

Sednici je, na poziv predsednika Odbora, prisustvovala i Svetislava Bulajić, generalni sekretar Narodne skupštine.

Sednici nisu prisustvovali članovi Odbora: Veroljub Matić, Katarina Rakić, Dušica Stojković, Aleksandra Đurović, Đorđe Milićević, Vojislav Šešelj, Nemanja Šarović, Goran Ćirić, Nenad Konstantinović i Nenad Čanak.

Predsednik Odbora je obrazložio da je sednicu sazvao u roku kraćem od roka predviđenog članom 72. stav 2. Poslovnika Narodne skupštine, zbog potrebe da Odbor što pre razmotri predloge koji su podneti Odboru na razmatranje.

Pre utvrđivanja dnevnog reda, Odbor je većinom glasova prihvatio predlog predsednika Odbora da se obavi zajednički jedinstveni pretres po tačkama 5, 6, 7. i 8. predloženog dnevnog reda, koji je podnet na osnovu člana 82, člana 92. stav 2, člana 192. st. 2. i 3. i člana 193. Poslovnika Narodne skupštine.

Na predlog predsednika, Odbor je većinom glasova utvrdio dnevni red sednice u celini koji glasi:

D n e v n i r e d:

* usvajanje zapisnika sa 22. sedniceOdbora -

1. Razmatranje predloga generalnog sekretara Narodne skupštine predsednika Narodne skupštine (03 Broj: 112-1568/17 od 25. maja 2017. godine);
2. Razmatranje predloga generalnog sekretara Narodne skupštine za postavljenje vršioca dužnosti pomoćnika generalnog sekretara - rukovodilac Sektora za zakonodavstvo (03 Broj: 112-1570/17 od 25. maja 2017. godine);
3. Razmatranje zahteva Marjane Maraš, narodnog poslanika, za davanje mišljenja za vršenje druge javne funkcije (21 Broj: 02-1429/17 od 19. maja 2017. godine);
4. Razmatranje zahteva Petra Petrovića, narodnog poslanika, za davanje mišljenja za obavljanje drugog posla (21 Broj: 02-1434/17 od 22. maja 2017. godine);
5. Razmatranje obaveštenja generalnog sekretara Narodne skupštine o izricanju mere održavanja reda narodnom poslaniku Srđanu Nogu, na Trećoj sednici Prvog redovnog zasedanja Narodne skupštine Republike Srbije u 2017. godini (21 Broj: 120-1329/17 od 16. maja 2017. godine);
6. Razmatranje obaveštenja generalnog sekretara Narodne skupštine o izricanju mera održavanja reda narodnim poslanicima Radoslavu Milojičiću i Balši Božoviću, na Trećoj sednici Prvog redovnog zasedanja Narodne skupštine Republike Srbije u 2017. godini (21 Broj: 120-1330/17 od 16. maja 2017. godine);
7. Razmatranje obaveštenja generalnog sekretara Narodne skupštine o izricanju mera održavanja reda narodnom poslaniku Maji Videnović, na Četvrtoj sednici Prvog redovnog zasedanja Narodne skupštine Republike Srbije u 2017. godini (21 Broj: 120-1450/17 od 22. maja 2017. godine);
8. Razmatranje obaveštenja generalnog sekretara Narodne skupštine o izricanju mera održavanja reda narodnom poslaniku Mariniki Tepić, na Četvrtoj sednici Prvog redovnog zasedanja Narodne skupštine Republike Srbije u 2017. godini (21 Broj: 120-1472/17 od 23. maja 2017. godine);
9. Razmatranje inicijative Administrativnog odbora Skupštine Crne Gore za organizovanje posete Odboru za administrativno-budžetska i mandatno-imunitetska pitanja (21 Broj: 06-1033/17 od 24. aprila 2017. godine);
10. Utvrđivanje spiska nalepnica za parkiranje A-I i A-II.

Pre prelaska na rad po utvrđenom dnevnom redu, Odbor je, većinom glasova, bez primedaba, usvojio zapisnik sa 22. sednice Odbora.

**Prva tačka dnevnog reda**: Razmatranje predloga generalnog sekretara Narodne skupštine za postavljenje na položaj šefa Kabineta predsednika Narodne skupštine (03 Broj: 112-1568/17 od 25. maja 2017. godine)

Predsednik Odbora je obavestio članove i zamenike članova Odbora da je generalni sekretar uputila predlog za postavljenje na položaj šefa Kabineta predsednika Narodne skupštine, da je tačkom 9. Odluke o organizaciji i radu Službe Narodne skupštine utvrđeno da šefa Kabineta predsednika Narodne skupštine postavlja Odbor za administrativno-budžetska i mandatno-imunitetska pitanja, na predlog generalnog sekretara, uz saglasnost predsednika Narodne skupštine, da se šef Kabineta postavlja na položaj do kraja mandata predsednika Narodne skupštine, i da je taj položaj razvrstan u drugu grupu položaja.

Svetislava Bulajić, generalni sekretar Narodne skupštine, obrazložila je podneti predlog, istakavši da predloženi kandidat, Miroslav Šestović, ima bogatu radnu biografiju, da je u više navrata obavljao važne funkcije i da je kvalifikovan za obavljanje posla šefa Kabineta predsednika Narodne skupštine.

Diskusije nije bilo.

Na predlog predsednika, Odbor je, većinom glasova doneo Rešenje o postavljenju Miroslava Šestovića na položaj šefa Kabineta predsednika Narodne skupštine, do kraja trajanja mandata predsednika Narodne skupštine.

**Druga tačka dnevnog reda**: Razmatranje predloga generalnog sekretara Narodne skupštine za postavljenje vršioca dužnosti pomoćnika generalnog sekretara - rukovodilac Sektora za zakonodavstvo (03 Broj: 112-1570/17 od 25. maja 2017. godine)

Generalni sekretar je obrazložila predlog da Odbor, za vršioca dužnosti pomoćnika generalnog sekretara - rukovodilac Sektora za zakonodavstvo postavi Radoslava Vujovića, istakavši da je imenovani uspešno obavljao poslove načelnika Odeljenja za ustavno-pravni sistem i organizaciju vlasti u Sektoru za zakonodavstvo, da dugo radi u Narodnoj skupštini, da poznaje pravnu proceduru i poseduje kvalitete važne za obavljanje navedene funkcije.

Milorad Mirčić je izneo stav da je diskreciono pravo predsednika Narodne skupštine i generalnog sekretara da biraju svoje najbliže saradnike, ali da je Poslanička grupa SRS principijelno protiv predloženih kadrovskih rešenja. Izneo je očekivanje da će kandidati profesionalno obavljati funkcije za koje su predloženi, u skladu sa pravnim pravilima i da će imati jednake kriterijume prema poslanicima iz vlasti i opozicije, za razliku od, kako je istakao, pojedinih administrativnih radnika u Službi Narodne skupštine.

Na predlog predsednika, Odbor je, većinom glasova doneo Rešenje o postavljenju Radoslava Vujovića na položaj vršioca dužnosti pomoćnika generalnog sekretara - rukovodilac Sektora za zakonodavstvo, na period od šest meseci.

**Treća tačka dnevnog reda:** Razmatranje zahteva Marjane Maraš, narodnog poslanika, za davanje mišljenja za vršenje druge javne funkcije (21 Broj: 02-1429/17 od 19. maja 2017. godine)

Predsednik Odbora je obavestio članove i zamenike članova Odbora da je Marjana Maraš podnela zahtev Odboru za davanje pozitivnog mišljenja da uz funkciju narodnog poslanika može da obavlja i funkciju predsednika Skupštine opštine Vrbas.

U diskusiji su učestvovali: Branka Stamenković, Milorad Mirčić, dr Aleksandar Martinović i Petar Petrović.

Branka Stamenković je istakla da je prema Zakonu o Agenciji za borbu protiv korupcije kumulacija funkcija samo izuzetno dopuštena, a da je davanje pozitivnih mišljenja postalo pravilo u radu Odbora i pozvala da se prekine sa ovakvom praksom, istakavši da nagomilavanje funkcija doprinosi koruptivnoj atmosferi u društvu. Postavila je pitanje kvaliteta istovremenonog obavljanja odgovornih i zahtevnih funkcija o kojima se radi u konkretnom slučaju.

Predsednik Odbora je pojasnio da se u konkretnom slučaju radi o pravnom a ne političkom pitanju, jer je Zakonom o Agenciji za borbu protiv korupcije propisana procedura kojom je predviđeno da Odbor daje mišljenje (koje može biti pozitivno ili negativno) a koje je prethodni, formalni uslov, da bi Agencija uopšte razmatrala zahtev funkcionera za davanje saglasnosti za obavljanje druge funkcije. Naglasio je da Agencija donosi konačnu odluku o tome da li funkcioner može istovremeno da obavlja dve javne funkcije, a ne Odbor ili Narodna skupština. Takođe je istakao da bi kao predsednik Odbora prekršio odredbe Zakona ako na dnevni red sednice ne bi uvrstio zahtev bilo kog narodnog poslanika za davanje mišljenja za obavljanje druge javne funkcije.

Milorad Mirčić je istakao da je Odbor u istim ili sličnim situacijama, i ne samo u ovom već i u prethodnim sazivima i u potpuno drugačijem sastavu, davao pozitivna mišljenja, i složio se da su funkcije narodnog poslanika i predsednika skupštine veoma odgovorne i predložio da iz tog razloga treba apelovati da se nosioci funkcija opredele da obavljaju samo jednu funkciju.

Petar Petrović je pojasnio da je obaveza Odbora da razmotri da li je podneti zahtev u skladu sa Ustavom i pozitivnim propisima Republike Srbije, posebno imajući u vidu da je Ustavom i Zakonom o Agenciji za borbu protiv korupcije propisano da narodni poslanik može da obavlja drugu javnu funkciju ako je neposredno izabran od naroda na neposrednim izborima. Postavio je pitanje i da li je, u konkretnoj pravnoj situaciji, uopšte potrebno odlučivanje Agencije, kada Zakon već omogućava da odbornik može istovremeno da bude i narodni poslanik.

Na predlog predsednika, Odbor je većinom glasova dao pozitivno mišljenje Marjani Maraš, da uz vršenje funkcije narodnog poslanika obavlja i funkciju predsednika Skupštine opštine Vrbas.

**Četvrta tačka dnevnog reda** Razmatranje zahteva Petra Petrovića, narodnog poslanika, za davanje mišljenja za obavljanje drugog posla (21 Broj: 02-1434/17 od 22. maja 2017. godine)

Predsednik Odbora je upoznao članove i zamenike članova Odbora da je Petar Petrović, narodni poslanik, podneo zahtev za davanje mišljenja za obavljanje drugog posla - člana odnosno predsednika Odeljenja za odlučivanje Komisije za etiku FS Srbije.

U diskusiji su učestvovali Branka Stamenković, Petar Petrović, Milorad Mirčić i dr Aleksandar Martinović.

Branka Stamenković je povodom podnetog zahteva, nabrojala funkcije i poslove koje obavlja Petar Petrović, kao i visinu primanja koje po tom osnovu ostvaruje, naglasivši da su podaci koje je navela dostupni i objavljeni na internet stranici Agencije za borbu protiv korupcije. Istakla je i da će, kao član poslaničke grupe DJB, principijelno glasati protiv davanja pozitivnog mišljenja, i iznela mišljenje da je obavljanje navedenih funkcija i poslova previše obaveza za osobu koja je u penziji.

dr Aleksandar Martinović je, povodom iznetih navoda Branke Stamenković, pojasnio da je predsednik Odbora za pravosuđe, državnu upravu i lokalnu samoupravu, saglasno zakonu, po funkciji član Visokog saveta sudstva i Državnog veća tužilaca, te da s tim u vezi, Petar Petrović ove funkcije obavlja u svojstvu predsednika navedenog odbora. Dalje je naglasio da u Narodnoj supštini, u svim poslaničkim grupama ima penzionera, koje uvažava i poštuje, te da u činjenici da je neko i narodni poslanik i penzioner ne vidi ništa loše.

Petar Petrović je pojasnio da je visina primanja koju ostvaruje, a koju je navela Branka Stamenković umanjena (umesto 15.177,00 dinara iznosi 13.660,00), i istakao da, iako je penzioner, ima pravo da odluči da se u slobodno vreme bavi aktivnostima u sportskim organizacijama.

Branka Stamenković se izvinila što je, kako je navela, nezgrapno potencirala činjenicu da je Petar Petrović penzioner.

Milorad Mirčić je ukazao da je netačna tvrdnja Branke Stamenković da samo ona ispred poslaničke grupe DJB uvek glasa protiv predloga za davanje pozitivnih mišljenja jer su u pojedinim slučajevima članovi Odbora iz poslaničke grupe SRS takođe bili protiv takvih predloga i zamolio je da ubuduće iznosi tačne činjenice.

Na predlog predsednika, Odbor je većinom glasova dao pozitivno mišljenje Petru Petroviću da uz vršenje funkcije narodnog poslanika obavlja posao - člana odnosno predsednika Odeljenja za odlučivanje Komisije za etiku FS Srbije.

**Peta, Šesta, Sedma i Osma tačka dnevnog reda**: Razmatranje obaveštenja generalnog sekretara Narodne skupštine o izricanju mere održavanja reda narodnom poslaniku Srđanu Nogu, na Trećoj sednici Prvog redovnog zasedanja Narodne skupštine Republike Srbije u 2017. godini (21 Broj: 120-1329/17 od 16. maja 2017. godine);Razmatranje obaveštenja generalnog sekretara Narodne skupštine o izricanju mera održavanja reda narodnim poslanicima Radoslavu Milojičiću i Balši Božoviću, na Trećoj sednici Prvog redovnog zasedanja Narodne skupštine Republike Srbije u 2017. godini (21 Broj: 120-1330/17 od 16. maja 2017. godine);Razmatranje obaveštenja generalnog sekretara Narodne skupštine o izricanju mera održavanja reda narodnom poslaniku Maji Videnović, na Četvrtoj sednici Prvog redovnog zasedanja Narodne skupštine Republike Srbije u 2017. godini (21 Broj: 120-1450/17 od 22. maja 2017. godine); Razmatranje obaveštenja generalnog sekretara Narodne skupštine o izricanju mera održavanja reda narodnom poslaniku Mariniki Tepić, na Četvrtoj sednici Prvog redovnog zasedanja Narodne skupštine Republike Srbije u 2017. godini (21 Broj: 120-1472/17 od 23. maja 2017. godine)

U skladu sa usvojenim predlogom predsednika Odbora, Odbor je o navedenim tačkama utvrđenog dnevnog reda vodio zajednički jedinstveni pretres.

Predsednik Odbora je naglasio da su uz obaveštenja generalnog sekretara dostavljeni izvodi iz stenografskih beležaka, koji su, zajedno sa predlozima odluka o novčanim kaznama o kojima se odlučuje, uneti u sistem e-parlamenta.

U diskusiji su učestvovali Milorad Mirčić i Branka Stamenković.

Milorad Mirčić je istakao da će ispred Poslaničke grupe SRS principijelno glasati protiv donošenja odluka o novčanim kaznama i apelovao da se prekine sa praksom izricanja kazni.

Branka Stamenković je napomenula da će ispred Poslaničke grupe DJB dosledno glasati protiv izricanja novčanih kazni, i pozvala članove Odbora da i oni glasaju protiv, kako bi time poslali poruku predsedavajućima sednicama Narodne skupštine i iznela mišljenje da nije bilo osnova za izricanje opomena narodnim poslanicima Srđanu Nogu i Maji Videnović.

Odbor je u skladu sa članom 157. stav 2. Poslovnika Narodne skupštine, o svakom predlogu odluke o novčanoj kazni, odlučivao posebno.

Na predlog predsednika, Odbor je većinom glasova, doneo sledeće odluke o novčanim kaznama:

- za Srđana Noga, u visini od 40% osnovne plate narodnog poslanika, u iznosu od 27.319,10 dinara, zbog mere oduzimanja reči (obaveštenje generalnog sekretara iz Pete tačke dnevnog reda);

- za Radoslava Milojičića, u visini od 20% osnovne plate u iznosu od 13.659,55 dinara, zbog mere dve opomene (obaveštenje generalnog sekretara iz Šeste tačke dnevnog reda);

- za Balšu Božovića u visini od 10% osnovne plate u iznosu od 6.829,78 dinara, zbog izrečene mere jedne opomene (obaveštenje generalnog sekretara iz Šeste tačke dnevnog reda);

**-** za Maju Videnović u visini od 10% osnovne plate u iznosu od 6.829,78 dinara, zbog izrečene mere jedne opomene (obaveštenje generalnog sekretara iz Sedme tačke dnevnog reda);

- za Mariniku Tepić u visini od 10% osnovne plate u iznosu od 6.829,78 dinara, zbog izrečene mere jedne opomene (obaveštenje generalnog sekretara iz Osme tačke dnevnog reda).

**Deveta tačka dnevnog reda:** Razmatranje inicijative Administrativnog odbora Skupštine Crne Gore za organizovanje posete Odboru za administrativno-budžetska i mandatno-imunitetska pitanja

Predsednik Odbora je obavestio članove Odbora da je Administrativni odbor Skupštine Crne Gore uputio dopis u kome predlaže da se organizuje susret članova Odbora radi razmene iskustava u vezi sa ostvarivanjem prava i obaveza poslanika i drugim pitanjima iz nadležnosti odbora. S obzirom na to da je predloženo da se poseta realizuje 12. juna 2017. godine u Beogradu, u Domu Narodne skupštine, pozvao je članove koji su zainteresovani da prisustvuju sastanku, da se prijave službi Odbora.

Diskusije nije bilo.

Odbor je jednoglasno prihvatio inicijativu Administrativnog odbora Skupštine Crne Gore za organizovanje posete Odboru za administrativno-budžetska i mandatno-imunitetska pitanja.

**Deseta tačka dnevnog reda**: Utvrđivanje spiska nalepnica za parkiranje A-I i A-II

Odbor je, bez diskusije, na predlog predsednika, jednoglasno usvojio spisak nalepnica A-I i A-II, sačinjen na osnovu zahteva za izdavanje nalepnica za parkiranje koje su podneli narodnih poslanici i zaposleni u Službi Narodne skupštine.

\* \* \*

Sednica je završena u 13,10 časova.

Sastavni deo ovog zapisnika čini obrađeni tonski snimak sednice Odbora.

SEKRETAR

PREDSEDNIK

Svetlana Dedić dr Aleksandar Martinović